A Bizottság 49/2000/EK rendelete

(2000. január 10.)

a géntechnológiával módosított szervezetekből előállított egyes élelmiszerek címkézésén a 79/112/EGK irányelvben előírt adatokon kívüli adatok kötelező feltüntetéséről szóló 1139/98/EK tanácsi rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/4/EK európai parlamenti és tanácsi irányelvvel [1] módosított, az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 1978. december 18-i 79/112/EGK tanácsi irányelvre [2] és különösen annak 4. cikke (2) bekezdésére,

mivel:

(1) Az 1139/98/EK tanácsi rendelet [3] megállapította a 96/281/EK bizottsági határozat [4] hatálya alá tartozó géntechnológiával módosított szójából (Glycine max L.) és a 97/98/EK bizottsági határozat [5] hatálya alá tartozó géntechnológiával módosított kukoricából (Zea mays L.) előállított élelmiszerek és élelmiszer-összetevők címkézésén a 79/112/EGK irányelvben előírt adatokon kívüli, kötelezően feltüntetendő adatokat.

(2) Az 1139/98/EK tanácsi rendelet elismerte, hogy nem lehet kizárni az élelmiszereknek a géntechnológiával módosított fehérjével vagy DNS-sel való véletlen szennyeződését.

(3) Ennek következtében a Tanács az 1139/98/EK tanácsi rendelet elfogadásával egyidejűleg felkérte a Bizottságot, hogy vizsgálja meg a géntechnológiával módosított fehérje vagy DNS jelenlétére vonatkozó de minimis küszöbértékek meghatározásának gyakorlati lehetőségét azért, hogy figyelembe vegyék a véletlen szennyezettség problémáját.

(4) Azon tény ellenére, hogy egyes piaci szereplők kerülik a géntechnológiával módosított szója (Glycine max L.), vagy kukorica (Zea mays L.), vagy az azokból készült élelmiszer-összetevők alapanyagként történő használatát, az említett géntechnológiával módosított szervezetekből származó anyagok – például a termesztés, az aratás, a szállítás, a tárolás és a feldolgozás során jelentkező véletlen szennyeződés következtében – mégis jelen lehetnek bennük.

(5) Azokban az esetekben, amikor az ilyen anyagok jelenléte véletlen és az egy kérdéses élelmiszer-összetevőnek csak kis hányadát képviseli, az ilyen élelmiszer-összetevőre nem kell a 1139/98/EK rendelet címkézési követelményeinek vonatkoznia.

(6) E célkitűzés elérése érdekében szükséges, hogy meghatározzanak egy de minimis küszöbértéket a fent említett géntechnológiával módosított szójából és kukoricából származó anyagok véletlen jelenlétére az élelmiszer-összetevőkben.

(7) Az érthetőség miatt helyénvaló a küszöbértéket egyetlen százalékértékben rögzíteni.

(8) Az 1 %-os érték leginkább azt a célt szolgálja, hogy meghatározza a tűréshatár szintjét, amely alacsony marad, és egyben figyelembe veszi a szükséges megvalósíthatóságot is a termelési láncban. A kimutatási módszerek már biztosítják vagy a közeljövőben biztosítani fogják az ezen érték megvalósításához szükséges eszközöket. Mindazonáltal az 1 %-os értéket kell a maximumnak tekinteni, ezért a piaci szereplőknek a gyakorlatban törekedniük kell, hogy elérjék az említett anyagok véletlen jelenlétének legalacsonyabb szintjét.

(9) Helyénvaló, hogy tisztázzák, hogy az 1 %-os értéket nem csak a fent említett, géntechnológiával módosított szervezetekből származó anyagok véletlen jelenlétére nézve kell a tűréshatár szintjének tekinteni, hanem az ilyen anyag és a 258/97/EK rendelet [6] alapján forgalomba hozott, bármely más géntechnológiával módosított szervezetekből származó anyag együttes véletlen jelenlétére nézve is.

(10) A géntechnológiával módosított szervezetekből származó anyagok fogalmát úgy kell értelmezni, hogy minden egyes összetevő olyan részére vonatkozik, amely géntechnológiával módosított szervezetekből származik.

(11) Ahhoz, hogy megállapítsák, hogy az ilyen anyagok jelenléte véletlen, a piaci szereplőknek készen kell állniuk arra, hogy az illetékes hatóságoknak bizonyítani tudják, megtették a szükséges lépéseket annak elkerülése érdekében, hogy alapanyagként olyan géntechnológiával módosított szóját (Glycine max L.), vagy kukoricát (Zea mays L.), vagy bármilyen más géntechnológiával módosított szervezetet – amelyből származó anyagokat a 258/97/EK rendelet alapján hoztak forgalomba –, vagy ezekből származó termékeket használjanak.

(12) A 79/112/EGK irányelvvel való összhang biztosítása céljából helyénvaló a küszöbértéket az egyenként elbírált élelmiszer-összetevők szintjén alkalmazni.

(13) Tisztázni kell, hogy ugyanezen megközelítést kell alkalmazni azon élelmiszer-összetevők jegyzékének alkalmazásában, amelyekre nem vonatkoznak az 1139/98/EK rendelet címkézési követelményei, mivel nem tartalmaznak az említett rendelet 1. cikkének (1) bekezdésében meghatározott géntechnológiával módosított fehérjét és DNS-t.

(14) Semmilyen esetben sem vonatkoznak az 1139/98/EK rendelet címkézési követelményei azon élelmiszer-összetevőkre, amelyek az 1. cikk (1) bekezdése értelmében nem tartalmaznak sem géntechnológiával módosított fehérjét, sem géntechnológiával módosított DNS-t. E tekintetben helyénvaló annak tisztázása, hogy az említett jegyzék nem kimerítő felsorolást tartalmaz.

(15) Egyes esetekben az élelmiszer egyetlen összetevőből áll. Ezért szükséges tisztázni, hogy ezen élelmiszereket hogyan kell figyelembe venni a fent említett jegyzék összeállításakor és a küszöbérték alkalmazásakor.

(16) A 79/112/EK irányelv olyan termékekre vonatkozik, amelyeket ilyen formában szállítanak nem csak a végső fogyasztó, hanem a közétkeztetésben működő gazdasági szereplők számára is.

(17) Az e rendeletben előírt intézkedések összhangban vannak az Élelmiszerügyi Állandó Bizottság véleményével,

ELFOGADTA EZT A RENDELETET:

1. cikk

Az 1139/98/EK rendelet a következőképpen módosul:

1. Az 1. cikk (1) bekezdésében a "végső felhasználónak" helyébe "a végső felhasználónak vagy a közétkeztetésben résztvevő gazdasági szereplők számára" lép.

2. A (2) cikk a következőképpen módosul:

a) A (2) bekezdés helyébe a következő szöveg lép:

"(2) Nem vonatkoznak a kiegészítő, különleges címkézési követelmények a meghatározott élelmiszerek következő eseteire:

a) az egyenként elbírált élelmiszer-összetevőkben, vagy az egyetlen összetevőből álló élelmiszerben nincs jelen sem olyan géntechnológiával módosított fehérje, sem olyan géntechnológiával módosított DNS, amelyet az 1. cikk (1) bekezdésében határoztak meg;

vagy

b) az egyenként elbírált élelmiszer-összetevőkben, vagy az egyetlen összetevőből álló élelmiszerben nincs jelen összesen 1 %-nál nagyobb mennyiségben az 1. cikk (1) bekezdésében említett géntechnológiával módosított szervezetekből származó anyag és a 258/97/EK rendelet szerint forgalomba hozott más géntechnológiával módosított szervezetekből származó bármely anyag, feltéve hogy a fenti anyagok jelenléte véletlen;

Ahhoz, hogy megállapítsák, hogy az ilyen anyagok jelenléte véletlen, a piaci szereplőknek készen kell állniuk arra, hogy az illetékes hatóságoknak bizonyítani tudják, megtették a szükséges lépéseket annak elkerülése érdekében, hogy alapanyagként az előző bekezdésben említett géntechnológiával módosított szervezeteket (vagy ezekből készült termékeket) használjanak."

b) A következő (2a) bekezdéssel egészül ki:

"(2a) A (2) bekezdés a) pontjának alkalmazása elősegítése érdekében, a műszaki fejlődés, az élelmiszerügyi tudományos bizottság véleménye és bármely egyéb vonatkozó tudományos értesülés figyelembevételével, a 79/112/EGK irányelv 17. cikkében megállapított eljárás alkalmazásával össze kell állítani egy nem kimerítő felsorolást tartalmazó jegyzéket azon élelmiszer-összetevőkről és egyetlen összetevőből álló élelmiszerekről, amelyekben nincs jelen sem olyan géntechnológiával módosított fehérje, sem olyan géntechnológiával módosított DNS, amelyet az 1. cikk (1) bekezdésében határoztak meg."

2. cikk

Az 1139/98/EK rendeletben megfogalmazott címkézési követelmények nem vonatkoznak azon meghatározott élelmiszerekre, amelyeket ilyen állapotban szállítanak a közétkeztetésben működő gazdasági szereplők számára, és amelyeket e rendelet hatályba lépése előtt a Közösségben jogszerűen gyártottak és címkéztek, vagy a Közösségbe jogszerűen importáltak és ott szabad forgalomba bocsátottak.

3. cikk

Ez a rendelet az Európai Közösségek Hivatalos Lapjában való kihirdetését követő kilencvenedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. január 10-én.

a Bizottság részéről

Erkki Liikanen

a Bizottság tagja

[1] HL L 43., 1997.2.14., 21. o.

[2] HL L 33., 1979.2.8., 1. o.

[3] HL L 159., 1998.6.3., 4. o.

[4] HL L 107., 1996.4.30., 10. o.

[5] HL L 31., 1997.2.1., 69. o.

[6] HL L 43., 1997.2.14., 1. o.

--------------------------------------------------